ಶುಂಠಿ ಕೀಳಲು ರೈತರ ಹಿಂದೇಟು ಶಿರಸಿ: ತಾಲ್ಲೂಕಿನ ಬನವಾಸಿ ಹೋಬಳಿಯ ಸಾವಿರಾರು ರೈತರು ಜೀವನೋಪಾಯಕ್ಕೆ ಬೆಳೆದುಕೊಂಡಿರುವ ಶುಂಠಿ ಬೆಳೆಗೆ ಆರಂಭಿಕ ಹಂತದಲ್ಲಿ ದರ ಕುಸಿದಿದೆ. ಹೀಗಾಗಿ ಫಸಲು ಮಾರಾಟಕ್ಕೆ ರೈತರು ಹಿಂದೇಟು ಹಾಕುತ್ತಿದ್ದಾರೆ. ಪ್ರತಿ ಕ್ವಿಂಟಲ್ ಹಸಿ ಶುಂಠಿಯ ದರ ಸರಾಸರಿ 1200 ರಿಂದ 1300 ಇದೆ. ಕಳೆದ ವರ್ಷ ದರ ಪ್ರತಿ ಕ್ವಿಂಟಲ್ಗೆ ಸರಸರಿ 2600 ರಿಂದ 2800ರ ವರೆಗೆ ಇತ್ತು. ಫೆಬ್ರವರಿ ಹೊತ್ತಿಗೆ ಅದು 3500 ದರಕ್ಕೂ ತಲುಪಿತ್ತು. ಈ ಬಾರಿ ಅರ್ಧದಷ್ಟು ದರ ಇರುವದು ರೈತರನ್ನು ಚಿಂತೆಗೆ ತಳ್ಳಿದೆ. ಬನವಾಸಿ ಹೋಬಳಿಯ 650 ಎಕರೆಗೂ ಅಧಿಕ ಪ್ರದೇಶದಲ್ಲಿ ಸುಮಾರು ಎಂಟು ನೂರಕ್ಕೂ ಹೆಚ್ಚು ರೈತರು ಶುಂಠಿ ಬೆಳೆದಿದ್ದಾರೆ. ನೀರಾವರಿ ಜಮೀನು ಹೊಂದಿರುವ ರೈತರು ಕಳೆದ ಫೆಬ್ರುವರಿ, ಮಾರ್ಚ್ನಲ್ಲಿ ಬಿತ್ತನೆ ಮಾಡಿದ್ದರು. ಹತ್ತು ತಿಂಗಳ ಬಳಿಕ ಶುಂಠಿ ಬೆಳವಣಿಗೆ ಪೂರ್ಣ ಹಂತಕ್ಕೆ ತಲುಪಿದ್ದು, ಕೀಳಲು ಸಿದ್ಧಗೊಂಡಿದೆ. ಆದರೆ ಕಡಿಮೆ ದರಕ್ಕೆ ಮಾರಾಟ ಮಾಡುವ ಮನಸ್ಸಿಲ್ಲದ ರೈತರು ಬೆಳೆಯನ್ನು ಈವರೆಗೂ ಕೀಳುತ್ತಿಲ್ಲ. ರೋಗಬಾಧೆ ನಿಯಂತ್ರಿಸಲು ಔಷಧ ಸಿಂಪಡಣೆ, ಗೊಬ್ಬರಕ್ಕೆ ಹೆಚ್ಚು ಖರ್ಚಾಗಿದೆ. ಎರಡೂವರೆ ಎಕರೆ ಶುಂಠಿ ಬೆಳೆಯಲು ಅಂದಾಜು ಎರಡು ಲಕ್ಷಕ್ಕೂ ಹೆಚ್ಚು ಖರ್ಚು ಮಾಡಿದ್ದೇವೆ. ಈಗಿರುವ ದರಕ್ಕೆ ಮಾರಾಟ ಮಾಡಿದರೆ ಕನಿಷ್ಠ ಒಂದು ಲಕ್ಷ ರೂ.ನಷ್ಟು ನಷ್ಟ ಉಂಟಾಗುತ್ತದೆ ಎಂದು ರೈತ ಕಿರವತ್ತಿಯ ರಾಘವೇಂದ್ರ ನಾಯ್ಕ ಹೇಳಿದರು. ಉಳಿದ ಬೆಳೆಗಿಂತ ಶುಂಠಿಯನ್ನು ಸೂಕ್ಷ್ಮವಾಗಿ ಆರೈಕೆ ಮಾಡಿ ಬೆಳೆಸಲಾಗಿದೆ. ರೋಗಬಾಧೆಯಿಂದ ಇಳುವರಿಯೂ ಕುಂಠಿತಗೊಂಡಿರುವ ಆತಂಕವಿದೆ. ಉಳಿದ ಫಸಲನ್ನು ಉತ್ತಮ ದರಕ್ಕೆ ಮಾರಾಟ ಮಾಡುವ ಹಂಬಲವಿದೆ ಎಂದು ಅಂಡಗಿಯ ಸುದರ್ಶನ ನಾಯ್ಕ ಪ್ರತಿಕ್ರಿಯಿಸಿದರು. ಶುಂಠಿ ಬೆಳವಣಿಗೆ ಕಾಣಲು ಹತ್ತು ತಿಂಗಳು ಅವಧಿ ಅಗತ್ಯ. ಮೇ ತಿಂಗಳಿನಲ್ಲಿ ನಾಟಿ ಮಾಡಿದ ಬಹುಪಾಲು ರೈತರಿದ್ದಾರೆ. ಈಗ ಆರಂಭಿಕ ಹಂತದಲ್ಲಿ ಅಷ್ಟೇನೂ ಬೆಳವಣಿಗೆ ಕಾಣದ ಫಸಲು ಮಾರಾಟಗೊಳ್ಳುತ್ತದೆ. ಈ ಕಾರಣಕ್ಕೆ ದರ ಕಡಿಮೆ ಇದೆ. ಫೆಬ್ರುವರಿ ಬಳಿಕ ಇದು ಏರಿಕೆಯಾಗಬಹುದು ಎಂದು ವ್ಯಾಪಾರಿ ಇಸ್ಮಾಯಿಲ್ ಅಭಿಪ್ರಾಯಪಟ್ಟರು. ಕಣಗಳೇ ಮಾಯ: ಬನವಾಸಿ, ಅಂಡಗಿ, ಕಲಕರಡಿ, ಕಿರವತ್ತಿ, ಸಂತೊಳ್ಳಿ ಸೇರಿದಂತೆ ಬಹುತೇಕ ಗ್ರಾಮಗಳಲ್ಲಿ ಜನವರಿ ಆರಂಭದಿಂದ ಹಸಿ ಶುಂಠಿಗಳನ್ನು ಒಣಗಲು ಹಾಕಿಟ್ಟ ಕಣಗಳು ಕಾಣಸಿಗುತ್ತಿದ್ದವು. ಈ ಬಾರಿ ಶುಂಠಿ ಕಣಗಳು ಕಾಣಸಿಗುತ್ತಿಲ್ಲ. ಹಲವು ವರ್ಷಗಳಿಂದ ನಿರಂತರವಾಗಿ ಶುಂಠಿ ಖರೀದಿಸುತ್ತಿದ್ದ ಸ್ಥಳೀಯ ವ್ಯಾಪಾರಿಗಳು ಈ ಬಾರಿ ಅಡಿಕೆ ಖರೀದಿಗೆ ಆಸಕ್ತಿ ತೋರಿದ್ದಾರೆ. ಹೀಗಾಗಿ ಶುಂಠಿ ಕಣಗಳು ಅಡಿಕೆ ಕಣವಾಗಿ ಮಾರ್ಪಟ್ಟಿದೆ. ಪಕ್ಕದ ಸೊರಬ, ಆನವಟ್ಟಿ ಭಾಗದ ವ್ಯಾಪಾರಿಗಳು ಈ ಬಾರಿ ಖರೀದಿಗೆ ಆಸಕ್ತಿ ತೋರಿಲ್ಲ ಎಂದು ರೈತ ರಾಜಶೇಖರ ಗೌಡರ್ ಬೇಸರ ವ್ಯಕ್ತಪಡಿಸಿದರು.